ROZHODNUTIE KOMISIE
z 11. júna 2007,
ktorým sa mení rozhodnutie 93/52/EHS, pokiaľ ide o úradné vyhlásenie Rumunska ako oblasti bez výskytu brucelózy (B. melitensis), a rozhodnutie 2003/467/ES, pokiaľ ide o úradné vyhlásenie Slovinska ako oblasti bez výskytu brucelózy hovädzieho dobytka
[oznámené pod číslom K(2007) 2400]
(Text s významom pre EHP)
(2007/399/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A časť II bod 7,
so zreteľom na smernicu Rady 91/68/EHS z 28. januára 1991 o veterinárnych podmienkach upravujúcich obchod s ovcami a s kozami vo vnútri Spoločenstva (2), a najmä na jej prílohu A časť II kapitolu 1,
keďže:
(1)
V rozhodnutí Komisie 93/52/EHS z 21. decembra 1992, ktorým sa zaznamenáva dosiahnutie súladu niektorých členských štátov alebo oblastí s požiadavkami vzťahujúcimi sa na brucelózu (B. melitensis) a priznáva sa im status úradne uznaného členského štátu alebo oblasti bez výskytu tejto choroby (3), je uvedený zoznam členských štátov a ich oblastí, ktoré sú úradne uznané ako oblasti bez výskytu brucelózy (B. melitensis) v súlade so smernicou 91/68/EHS.
(2)
Na základe veterinárnej kontroly vykonanej v júli 2001 sa zistilo, že Rumunsko spĺňa podmienky stanovené v časti II ods. 1 písm. b) kapitoly 1 prílohy A k smernici 91/68/EHS. Bolo preto uvedené v rozhodnutí Komisie 97/232/ES z 3. marca 1997, ktorým sa zostavuje zoznam tretích krajín, z ktorých členské štáty majú povoliť dovozy oviec a kôz (4), ako tretia krajina úradne uznaná ako krajina bez výskytu brucelózy (B. melitensis).
(3)
Od tohto uznania Rumunsko tiež zabezpečilo splnenie podmienok stanovených v časti II ods. 2 kapitoly 1 prílohy A k smernici 91/68/EHS s cieľom udržať si úradne uznaný status oblasti bez výskytu, ktorý mu bol udelený.
(4)
Rumunsko, pokiaľ ide o celé územie, teraz predložilo Komisii dokumentáciu, ktorou sa opätovne potvrdzuje splnenie podmienok stanovených v časti II ods. 1 písm. b) kapitoly 1 prílohy A k smernici 91/68/EHS a preukazuje stále plnenie podmienok časti II ods. 2 kapitoly 1 prílohy A k smernici 91/68/EHS, pokiaľ ide o udržanie úradne uznaného statusu oblasti bez výskytu, ktorý mu bol udelený.
(5)
Rumunsko by preto malo byť úradne uznané ako krajina bez výskytu brucelózy (B. melitensis), pokiaľ ide o hospodárstva chovajúce ovce a kozy.
(6)
Smernicou 64/432/EHS sa ustanovuje, že členské štáty alebo ich oblasti či regióny môžu byť úradne uznané ako oblasti bez výskytu tuberkulózy, brucelózy a enzootickej bovinnej leukózy, pokiaľ ide o hovädzí dobytok, ktorý spĺňa určité podmienky stanovené v uvedenej smernici.
(7)
Zoznamy regiónov členských štátov, ktoré sú vyhlásené za oblasti bez výskytu bovinnej tuberkulózy, bovinnej brucelózy a enzootickej bovinnej leukózy, sú stanovené v rozhodnutí Komisie 2003/467/ES z 23. júna 2003 ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (5).
(8)
Slovinsko predložilo Komisii dokumentáciu, ktorou sa preukazuje plnenie príslušných podmienok stanovených v smernici 64/432/EHS, pokiaľ ide o celé územie, aby mohlo byť úradne uznané ako členský štát bez výskytu brucelózy.
(9)
Na základe vyhodnotenia dokumentácie, ktorú Slovinsko predložilo, by malo byť preto celé územie tohto členského štátu úradne vyhlásené ako členský štát bez výskytu brucelózy, pokiaľ ide o hovädzí dobytok.
(10)
Rozhodnutia 93/52/EHS a 2003/467/ES by sa preto mali zodpovedajúcim spôsobom zmeniť a doplniť.
(11)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 93/52/EHS sa nahrádza textom v prílohe I k tomuto rozhodnutiu.
Článok 2
Kapitola I v prílohe II k rozhodnutiu 2003/467/ES sa nahrádza textom v prílohe II k tomuto rozhodnutiu.
Článok 3
Toto rozhodnutie sa uplatňuje tretím dňom po jeho uverejnení v Úradnom vestníku Európskej únie.
Článok 4
Toto rozhodnutie je určené členským štátom.
V Bruseli 11. júna 2007